SKRIFTLIG FORESPØRGSEL P-1582/00

af Maurizio Turco (TDI) til Kommissionen

(12. maj 2000)

Om: Fondsmidler og forbrugersammenslutninger

Vil Kommissionen i forbindelse med de projekter, som blev forelagt af forbrugersammenslutninger i 1998, 1999 og det første halvår af 2000, oplyse følgende:

- for de finansierede projekter: antal, formål, det krævede beløb og det tildelte beløb?

- for de afviste projekter: antal, formål, det ønskede beløb og begrundelsen for at afvise dem?

- Hvor store er kommissionstjenestemændenes samlede udgiftsmargin og i forbindelse med de enkelte projekter?

- Hvilke initiativer er blevet finansieret direkte af kommissionstjenestemænd (med angivelse af formål og det tildelte beløb)?

- Hvilke initiativer er blevet afvist af kommissionstjenestemænd (med angivelse af formål og det krævede beløb)?

Svar afgivet på Kommissionens vegne af David Byrne

(23. juni 2000)

I Rådets og Parlamentets afgørelse 283/1999/EF af 25. januar 1999 etableres en generel ramme for Fællesskabets aktiviteter til fordel for forbrugerne for perioden 1. januar 1999 til 31. december 2003 med en samlet bevilling på 112,5 mio.. Disse aktiviteter består af foranstaltninger iværksat af Kommissionen, finansiel støtte til aktioner, der gennemføres af europæiske forbrugerorganisationer, samt specifikke projekter, der foreslås af forbrugerorganisationer og relevante, uafhængige, offentlige instanser.

Afgørelsen indeholder bestemmelser for tildeling af finansiel støtte. Ved fastlæggelsen af støttevilkår og -kriterier og i forbindelse med udvælgelse af aktiviteter og projekter bistås Kommissionen af et udvalg af rådgivende karakter, der består af repræsentanter for medlemsstaterne. I afgørelse 283/1999/EF fastlægges det, at den finansielle støtte som hovedregel ikke kan overstige 50 % af de udgifter, der er forbundet med gennemførelsen af projektet eller projekterne.

Emneområderne for indkaldelserne i perioden 1998, 1999 og 2000 har fulgt Kommissionens prioriterede områder. Emnet for indkaldelsen for 1999 var erhvervsuddannelse. Siden afgørelse 283/1999/EF trådte i kraft, har handlingsprogrammet for 1999 til 2001 på området forbrugerbeskyttelse været den logiske reference for indkaldelsens emner og målgrupper. Tildeling af støtte til færre, men større, projekter ligger helt på linje med Kommissionens generelle politik på støtteområdet.

I 1998 modtog Kommissionen 378 ansøgninger om finansiel støtte, der beløb sig til i alt 34,81 mio. (herunder støtteansøgninger fra europæiske forbrugerorganisationer). Det blev besluttet at yde støtte til 63 projekter, hvoraf fire indebar, a der blev ydet støtte til europæiske forbrugerorganisationers årlige aktiviteter. Støtten udgjorde 6,06 mio. til specifikke projekter og 1,19 mio. til de europæiske forbrugerorganisationers aktiviteter.

I 1999 modtog Kommissionen 210 ansøgninger om finansiel støtte, der beløb sig til i alt 19,82 mio. (herunder støtteansøgninger fra europæiske forbrugerorganisationer). Det blev besluttet at yde støtte til 53 projekter, hvoraf fire indebar, at der blev ydet støtte til europæiske forbrugerorganisationers årlige aktiviteter. Det samlede støttebeløb udgjorde 4,54 mio. til specifikke projekter og 1,42 mio. til de europæiske forbrugerorganisationers aktiviteter.

I 2000 modtog Kommissionen 178 ansøgninger om finansiel støtte til et beløb på i alt 16,24 mio. (herunder støtteansøgninger fra europæiske forbrugerorganisationer). Det blev besluttet at yde støtte til 41 projekter, hvoraf fire indebar, at der blev ydet støtte til europæiske forbrugerorganisationers årlige aktiviteter. Det samlede støttebeløb var på 4,68 mio. til specifikke projekter og 1,60 mio. til de europæiske forbrugerorganisationers aktiviteter.

Yderligere oplysninger om forbrugerbeskyttelse og støttetildeling for perioden 1998-2000 findes på Internettet:

http://europa.eu.int/comm/dg24/general_info/budget_en.html.

Alene på grund af deres omfang kan de 600 afviste ansøgninger, der for perioden 1999 til 2000 ikke opfyldte vilkårene og kriterierne, ikke vises.

Supplerende materiale om finansiel støtte for perioden 1998, 1999 og 2000 er sendt direkte til det ærede parlamentsmedlem og til Parlamentets sekretariat.